Ditsem Nuus - Displaying items by tag: Afrikaners
Knelpunte vir bestemming van voorkeur
Bestaande reeds 28-jaar as Afrikanertuiste op eie grond met eie arbeid, maar bevattende tans slegs sowat 1 600 inwoners, is dit duidelik dat Orania nog nie betekenisvol deur Afrikaners as bestemming van voorkeur beskou word nie. Dit word bevestig deur die groot getal blanke Afrikaanssprekendes wat vanaf Gauteng en ander noordelike provinsies na veral die Wes-Kaap en Suid-Kaap migreer.
Voorts is daar, sonder dat presiese getalle bekend is, ŉ beduidende stroom blanke Afrikaanssprekende emigrante na bestemmings soos Australië, Nieu-Seeland, Kanada, ens. Die grootskaalse rassediskriminasie teen blankes in die land en onaanvaarbare hoë misdaadvlakke bring as’t ware ŉ bevolkingsverskuiwing ook onder Afrikaners te weeg na veiliger oorde. Dit is egter duidelik dat Orania met sy spesifieke etos nie uit hierdie verskuiwing skep soos logieserwys verwag sou word nie.
Die velerlei redes hiervoor is feitlik almal intern in Orania en kan breedweg o.m. soos volg aangestip word:
Orania is ŉ gestruktureerde gemeenskap en nie bloot ŉ toevlugsoord nie en geskied vestiging d.m.v. ŉ formele verblyfregproses. Dit skep getalsbeperkende filtrering.
Interne knelpunte soos nog nie plaaslike ekonomie van skaal nie, tekort aan behuising, tekort aan besigheidsakkommodasie, onstabiele arbeidsaanbod, hoë eiendomspryse, ens. werk ook beperkend in.
Gebrekkige gemeenskapkohesie veroorsaak ŉ uitvloei van inwoners wat Orania weer verlaat. Hoewel tot soveel as 100 nuwe intrekkers per maand voorkom, word dit tot ŉ mate weggekalwe deur inwoners wat om verskillende redes weer die pad vat.
Bemarking van Orania is nie altyd teikentreffend nie.
Die konsep van eie arbeid is nie altyd gewild nie.
In geheel gesien, kan egter gesê word dat Orania op die volgende gronde ŉ gesonde bestemmingsbasis bied:
Dit is gebaseer op Afrikanervolksidentiteit en nie velkleur of rassisme nie.
Dit berus op fisiese grond wettig en regmatig aangekoop vir spesifiek Afrikanerskap.
As Afrikaner-geregeerd, bied Orania 'n veilige opset met lae misdaad.
Dit bied eersteklas Afrikanerkultuur.
Orania het reeds deur die jare suksesvol talle beste praktyke op die weg van Afrikaner-selfbeskikking ontwikkel en in plek gestel.
Daar is aangrensend aan Orania aansienlike plaasgrond onder die Orania-vaandel beskikbaar vir redelik grootskaalse, geordende en beplande bevolkingsvestiging
Oor die algemeen dui die feite daarop dat Orania gekom het om te bly – die uitbreiding daarvan tot sy logiese konsekwensies is waarskynlik ŉ saak van goeie oordeel en korrekte tydsberekening.